ระเบียบกรมชลประทาน ว่าด้วยหลักเกณฑ์ วิธีการ และเงื่อนไข การบริหารจัดการน้ำเพื่อเกษตรกรรม และการดูแลบำรุงรักษาสิ่งที่จัดสร้างขึ้นในเขตการจัดระบบน้ำเพื่อเกษตรกรรม และเขตโครงการจัดรูปที่ดิน พ.ศ. 2559

ระเบียบกรมชลประทาน
ระเบียบกรมชลประทาน
ว่าด้วยหลักเกณฑ์ วิธีการ
และเงื่อนไข การบริหารจัดการน้ำเพื่อเกษตรกรรม
และการดูแลบำรุงรักษาสิ่งที่จัดสร้างขึ้นในเขตการจัดระบบน้ำเพื่อเกษตรกรรม
และเขตโครงการจัดรูปที่ดิน
พ.ศ. ๒๕๕๙
 

อาศัยอำนาจตามความในมาตรา
๑๑ (๙) มาตรา ๒๕ และมาตรา ๕๒ แห่งพระราชบัญญัติจัดรูปที่ดินเพื่อเกษตรกรรม พ.ศ.
๒๕๕๘ อธิบดีกรมชลประทานออกระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบกรมชลประทาน
ว่าด้วยหลักเกณฑ์ วิธีการ และเงื่อนไขการบริหารจัดการน้ำเพื่อเกษตรกรรม
และการดูแลบำรุงรักษาสิ่งที่จัดสร้างขึ้นในเขตการจัดระบบน้ำเพื่อเกษตรกรรมและเขตโครงการจัดรูปที่ดิน
พ.ศ. ๒๕๕๙

ข้อ
๒[๑] ระเบียบนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

ข้อ
๓ ในระเบียบนี้
การบริหารจัดการน้ำเพื่อเกษตรกรรม หมายความว่า
การบริหารจัดการน้ำในระดับแปลงเกษตรกรรมในเขตจัดระบบน้ำเพื่อเกษตรกรรมและเขตโครงการจัดรูปที่ดิน
การดูแลบำรุงรักษา หมายความว่า กิจกรรมใด ๆ
ที่ดำเนินการเพื่อรักษาสิ่งที่จัดสร้างขึ้นในเขตจัดระบบน้ำเพื่อเกษตรกรรมและเขตโครงการจัดรูปที่ดิน
ให้อยู่ในสภาพสมบูรณ์สามารถใช้งานได้อย่างมีประสิทธิภาพได้ตลอดเวลา
โครงการชลประทาน หมายความว่า โครงการชลประทาน
(จังหวัด)
หรือโครงการส่งน้ำและบำรุงรักษาซึ่งอยู่ในความรับผิดชอบของสำนักงานชลประทานที่ ๑ -
๑๗

ข้อ
๔ ให้หน่วยงานที่รับผิดชอบการจัดระบบน้ำเพื่อเกษตรกรรมและการจัดรูปที่ดินส่งมอบภารกิจการบริหารจัดการน้ำเพื่อเกษตรกรรม
และการดูแลบำรุงรักษาสิ่งที่จัดสร้างขึ้นในเขตจัดระบบน้ำเพื่อเกษตรกรรมและเขตโครงการจัดรูปที่ดินให้กับโครงการชลประทาน
หรือองค์กรปกครองส่วนท้องถิ่นหรือองค์กรอื่น เพื่อดำเนินการตามระเบียบนี้
การบริหารจัดการน้ำเพื่อเกษตรกรรมให้เป็นไปตามคู่มือการส่งน้ำและบำรุงรักษาโดยเกษตรกรมีส่วนร่วมตามกระบวนการ
๑๔ ขั้นตอนของกรมชลประทาน

ข้อ
๕ ให้หัวหน้าสำนักงานจัดรูปที่ดินกลางมีอำนาจในการออกคำสั่ง
ระเบียบในการปฏิบัติงานเพื่อให้เป็นไปตามระเบียบนี้


ประกาศ ณ วันที่ ๖
มิถุนายน พ.ศ. ๒๕๕๙
สุเทพ น้อยไพโรจน์
อธิบดีกรมชลประทาน







ปริยานุช/จัดทำ
๒๖ กรกฎาคม
๒๕๕๙

วริญา/ตรวจ
๒๖ กรกฎาคม
๒๕๕๙









[๑] ราชกิจจานุเบกษา
เล่ม ๑๓๓/ตอนพิเศษ ๑๖๑ ง/หน้า ๓/๒๑ กรกฎาคม ๒๕๕๙